
PROCES NASTANKA LITURGIJE ČASOVA I KRŠĆANSKO 
POIMANJE VREMENA U KONTEKSTU BENEDIKTINSKE 
DUHOVNOSTI I PRAVILA 


Autor u ovom članku propituje proces nastanka liturgije časova, službene molitve Crkve koja 
je bila osmišljena kao molitva kojom se posvećuje vrijeme. Nakon što je definirao terminološki 
okvir pojmova »liturgija časova« i »vrijeme«, autor započinje istraživanje vraćajući se u raz- 
doblje apostolske zajednice u kojemu će, iščitavajući novozavjetne tekstove, zaključiti da je 
molitva trebala sadržavati tri bitna obilježja: biti neprekidna, zajednička i biblijska. U postapo- 
stolskom razdoblju, prateći ovu nit, pokazat će kako se je u kršćanskim zajednicama nametnula 
molitva psalama kao povlaštena kršćanska molitva (naravno uz Gospodnju molitvu) koja je 
odgovarala tim kriterijima. Tako iznosi na vidjelo da su kršćani već u 2. i 3. stoljeću razvili 
molitvu u pet molitvenih trenutaka tijekom dana: Jutarnja i Večernja su bile stožerne molitve, 
a k njima su se još pridodavale molitve Trećega, Šestoga i Devetoga časa. Po svemu sudeći, 
u naznačeno vrijeme molili su se pojedini psalmi, no danas se ne može točno zaključiti koji. 

Iz ovoga rada postaje razvidno da važan doprinos cijelom procesu nastanka liturgije časova daje 
monaški pokret, pri čemu će najvažniju ulogu za zapadno kršćanstvo odigrati sveti Benedikt koji će 
svojim Pravilom utisnuti poseban pečat kršćanskoj duhovnosti. Odgovarajući na izazove vremena, 
on će molitvi monaha dati ciklički oblik, te će ritam od pet molitvenih trenutaka u danu podići na 
sedam, to jest osam ako se uključi i noćno Bdjenje. Polazeći od činjenice da broj sedam označava 
savršenstvo, ritam od sedam dnevnih molitvenih točki simbolički će označavati molitvu kao ne- 
prekinutu aktivnost. A s obzirom na tjedni molitveni ciklus, Benedikt će odrediti da se unutar njega 
izmoli svih 150 psalama Psaltira, čime će biti osigurana cjelovitost molitve. Prema njegovu Pravilu 
molitva psalama, ili »Djelo Božje« kako ga on zove, nije samo ritmirala monahov cijeli dan i tjedan, 
već ga je ucjepljivala u povijest spasenja pretvarajući njegovo vrijeme u blaženu vječnost. Kao 
sredstvo posvete vremena koje ima svoj neprekinuti tijek u dnevnim i tjednim ciklusima, molitva 
časova je do kraja odgovarala evanđeoskim kriterijima koje je zadao Isus i apostolska zajednica, te 
je razumljivo zašto je sve do danas prihvaćena u Crkvi kao službena molitva. 


Ključne riječi: Liturgija časova, vrijeme, Benediktovo pravilo, benediktinska duhovnost, 
molitva, Psaltir 

1. UVOD 


Tema zadana naslovom vrlo je složena i zahtjevna, jer joj je cilj propita- 
ti proces koji se događao u vremenskome rasponu od otprilike pet stoljeća, 
koliko je trebalo da se od molitava apostolske zajednice razvije sustavna i 
organička molitva Crkve nazvana molitvom časova, to jest liturgijom časova. 
Kako ova molitva nije nastala odjednom, već u konkretnom povijesnom pro- 
cesu kojije na Zapadu došao svome vrhuncu zahvaljujući benediktinskim mo- 
nasima, temeljna je nakana ovoga rada rekonstruirati put koji je Crkva prošla 
u hodu od apostolskih vremena do svetoga Benedikta tražeći najprikladniji 
način slavljenja Boga molitvom. Moguće je rekonstruirati spomenuti put slije- 
deći teološka svjedočanstva koja su ostala kao pokazatelj određenih dionica, 
lakših ili težih, pa onda i napora koje su učinili ljudi Crkve koji su sudjelovali 
u tom procesu. Ako i nije uvijek izvedivo iz tekstova koje posjedujemo istra- 
žiti cjelovito ili dokumentirati iscrpno proces koji se dogodio, rekonstrukcija 
je ipak olakšana time što imamo veliku jasnoću s obzirom na polazišnu i na 
odredišnu točku ovog puta. Polazište je život Isusa Krista i njegov nauk o 
molitvi, a cilj do kojega je Crkva došla, razvijajući molitvu sukladno načelima 
definiranim u početku, je Pravilo sv. Benedikta. Sveti Benedikt je, naime, u 
svome monaškom Pravilu ostavio iscrpne upute s obzirom na zajedničku mo- 
litvu u samostanu, što će Crkva na Zapadu preuzeti i ozakoniti kao kanonsku 
molitvu obvezatnu za službenike Crkve i redovnički stalež, a toplo preporu- 
čiti i svim drugim vjernicima. Stoga će raspored istraživanja pretpostaviti da 
se najprije definira pojam liturgije časova, te da se potom objasni kršćansko 
poimanje vremena s kojim je ova molitva usko vezana jer je bila strogo raspo- 
ređena na određene časove dana. Nakon toga će se poći u teološko-povijesnu 
rekonstrukciju procesa nastanak liturgije časova od apostolskih vremena do 
vremena sv. Benedikta. 


2. ŠTO JE LITURGIJA ČASOVA? 


Prvi korak ovoga istraživanja je utvrditi značenja pojma liturgija časova 
koji je bitni sastavni element i središnji sadržaj proučavanoga predmeta. Na- 
kana je u ovom koraku utvrditi točan sadržaj i okvire unutar kojih se kreće 
povijesno-teološko istraživanje s obzirom na značenje Tiječi liturgija časova. 
Liturgija časova jedna je od najvažnijih kršćanskih molitava koju su tijekom 
stoljeća prakticirali i prakticiraju monasi i klerici, kao i druge posvećene oso- 

be.! U životu Crkve kao zajednice vjernika liturgija časova zauzima povlašte- 
no mjesto molitve, jer se ne radi o proizvoljnoj molitvi pojedinca ili skupine 
vjernika, kao ni o pučkoj ili privatnoj pobožnosti. Liturgija časova je molitva 
Crkve kao zajednice Kristovih vjernika koja stječe obilježje službene moli- 
tve prakticirane u Crkvi i ponuđene vjernicima kao obrazac ispravnog načina 
moljenja, po čemu onda i nosi naziv ne samo molitve, već i liturgije. A litur- 
gija je bogoštovni čin Crkve, ili bolje: bogoštovni čin samoga Krista koji, po 
njegovu daru, postaje bogoštovljem Crkve, to jest liturgijom Crkve.* Stoga se 
za molitvu časoslova kaže da nije samo molitva Crkve, već je »sveta služba, 
sveti čin proslave Boga i odjelotvorenja ljudskoga spasenja. Po liturgiji Crkve 
Krist “izvršuje djelo ljudskoga otkupljenja i savršene proslave Boga? (SC 5), 
i to ne samo kad se u Crkvi slave euharistija i drugi sakramenti, nego i kad se 
vrši liturgija časova. U tom obliku liturgijske molitve nazočan je sam Krist: 
u okupljanju zajednice, u naviještanju Božje riječi, u molitvi i psaliranju za- 
jednice (SC 7). Zato se liturgija Crkve izdiže iznad “molitve? ili prošnje oku- 
pljenih vjernika: po njoj se izvršuje i posvećenje čovjeka i slavljenje Boga. 
Zbog takve sakramentalne naravi liturgiji časova, poslije slavlja sakramenata, 
pripada najčasnije mjesto. Štoviše, tu molitvu-liturgiju Crkva priznaje svojom 
molitvom.« (CRNČEVIĆ; ŠAŠKO 2009: 525). Autori također podsjećaju da 
je drevna monaška tradicija ovaj oblik molitve nazivala jednostavno opus Dei, 
tj. »Djelo Božje«. 

Po svojoj strukturi liturgija časova satkana je od psalama,* crkvenih hi- 
mana i molitava te je bitno vezana s pojmom vremena jer je raspoređena u 
određena doba dana, jednako kao što je i artikulirana u četiri tjedna.“ Molitva 
u vremenu ili slavljenje Boga u vremenu ukazuje na bitan smisao ove moli- 
tve i daje naslutiti njezinu cikličku strukturu koja prati ljudski život. Doista, 
neophodno je naglasiti da je »liturgiji časova svrha posvetiti dan i cjelokupno 
čovjekovo djelovanje«, kako stoji u Općoj uredbi liturgije časova br. 11 (Ča- 
soslov rimskoga obreda 1996: I, 18). Odatle proizlazi da je nezaobilazni čim- 


Ovaj se rad prvenstveno bavi razvojem liturgije časova na Zapadu, to jest u latinskoj ili za- 
padnoj Crkvi koja će preuzeti i promicati način molitve koju je sv. Benedikt definirao u svom 
Pravilu. 

Više o tome vidjeti u MARSILLI 1988: 678-680. 

O važnosti psalama i Psaltira kao kršćanske molitve vidi više u PEHAR 2020: 2-6. 

Vidjet ćemo da je prema Pravilu sv. Benedikta bila raspoređena u tjedan dana, no cilj ovoga 
rada nije istraživati razlike između nekadašnjega i današnjega načina molitve časoslova, pa 
ćemo izostaviti pitanja koja se tiču reformi brevijara koje su nastajale u nekim kasnijim po- 
vijesnim trenucima. 


novo 

benik liturgije časova njezina povezanost s poimanjem vremena kao takvoga, 
te sa strukturom dana podijeljenoga u sate. Jer je zamišljena i osmišljena kao 
molitva koja posvećuje ljudsko vrijeme, bitno je određena i strukturirana vre- 
menom, koje je njezin ključni sadržajni i interpretativni element (CRNČEVIĆ 
2009: 526-527). 


3. KOJIM SE VREMENOM SLUŽI LITURGIJA CRKVE? 


Upravo zbog važnosti koju vrijeme ima za liturgiju časova, neizostavno je 
postaviti pitanje kojim se vremenom služi liturgija Crkve, ma kako to pitanje 
moglo izgledati čudno. Premda je, s jedne strane, vrijeme kategorija koja na 
istovjetan način vrijedi za sve ljude bez iznimke, ipak, s druge strane, nisu svi 
ljudi imali istu predodžbu vremena niti su ga tumačili na istovjetan način. Zna- 
menita je aporija sv. Augustina 1z /spovijesti (X1,14,17) o shvaćanju vremena. 
Vrijeme je, prema njemu, svojevrsna zagonetka između onoga što je bilo, što 
jestišto će doći, te kad se izgovori riječ vrijeme, svi znaju o čemu je riječ, me- 
đutim malo tko ga može dobro definirati.? Problem pred kojim se našao sveti 
Augustin, problem je kasnoantičkoga čovjeka koji se tražio u vremenu i pred 
vremenom nastojeći se izboriti za svoje mjesto. »Što je vrijeme?« — odgovor 
su na razini teorije pokušavali dati helenistički filozofi, no na razini praktič- 
noga života nitko nije mogao zaustaviti njegovo protjecanje niti se istrgnuti 
iz njegova moćnog zagrljaja. No, onkraj filozofije u kasnoantičkom društvu 
svoj odgovor na pitanje i problem vremena nastojali su artikulirati i kršćani, 
uvjereni da sam Bog dolazi ususret čovjeku kako bi mu pomogao pobijediti 
kotač prolaznosti i orijentirati se u nestalnosti vremena koje potpuno izmiče 
ljudskoj moći. Upravo zato, jer se i sveti Benedikt kao čovjek svoga vreme- 
na našao pred izborom koji koncept vremena usvojiti i primijeniti u molitvi, 
neophodno je analizirati kako helenistički tako i kršćanski sustav vremena i 
pogled na vrijeme u kasnoj antici, što će omogućiti da se dođe do pouzdanih 
zaključaka o njegovom specifičnom doprinosu rješavanju poteškoće koju je 
ljudima nametnulo vrijeme. 


5 pŠto je dakle vrijeme? Ako me nitko ne pita, znam, ali ako bih htio nekome na pitanje to 


razjasniti, ne znam; ipak sa sigurnošću mogu reći da znam, kad ne bi ništa prolazilo, da ne bi 
bilo prošloga vremena, i kad ne bi ništa dolazilo, da ne bi bilo budućega vremena, i kad ne bi 
ništa postojalo, da ne bi bilo sadašnjega vremena« (AUGUSTIN 1973: 263). 

3.1. Helenističko poimanje vremena 


Što se tiče helenističkoga poimanja vremena, stari su Grci poznavali dva 
pojma za vrijeme: kronos i kairos (grč. ypovoc i Kupoc), no filozofija je uglav- 
nom koristila samo jedan, i to kronos — vrijeme shvaćeno kao gibanje i pod- 
ložno filozofskom promatranju (REALE 1997: 273).* Kairos je kao priklad- 
no vrijeme ili sretan trenutak ostao izvan filozofskoga promatranja. U svom 
istraživanju Marija Pehar je pokazala u kakvom su odnosu bili kronos i kairos 
u antičkom svijetu: »Kronos je vrijeme određeno gibanjima Sunca i zvijezda 
i Zemljina odnosa prema njima, proces mjerljiv kronometrom, vrijeme koje 
trajno prolazi, neumitno teče kao takvo ono je za čovjeka ugroza, jer u konač- 
nici vodi smrti. Nasuprot tomu, kairos označava jedinstveni i odlučujući tre- 
nutak unutar ove vremenitosti, osobito povoljnu priliku, neke vrste imaginar- 
no vrijeme. Može se reći da su kronos i kairos u napetom međuodnosu. Dok 
je kronos kvantitativne naravi, kairos je pojam kvalitativne naravi« (PEHAR 
2014: 52—53).7 Osim toga, valja također istaknuti da je grčki kronos bio uvijek 
jači od kairosa, te je pobjeđivao taj eventualni sretni trenutak za koji je jamčio 
bog Kairos, toliko brz i neuhvatljiv, ali i opasan i oštar poput britve. Grčki kro- 
nos je pokazivao nadmoć, jer je kairos bio ono nestalno sada, nestalni trenutak 
prolazne sreće koju u svakom slučaju ljudi nisu mogli zadržati dalje od smrti, 
te tako nije bilo u ljudskoj moći zaustaviti ga i njime ovladati. 

Vrijeme, dakle, bilo da je shvaćeno kao gibanje ili nestalni trenutak, uvijek 
je bilo zagonetka. Ljudima se u svojoj pojavnosti predstavljalo u dva obličja: 
s jedne strane kao vrijeme kretanja i protočnosti koje sve nosi u svome koritu 
iz kojega mu nitko ne može izmaći, a s druge kao mogućnost da u prolaznosti 
kronosa ipak ljudi uhvate koji sretni trenutak — kairos, te tako nađu utjehu 
pred prolaznošću koja nikome ne prašta. Uza sve napore, ljudima ipak nije 
polazilo za rukom biti gospodarima vremena. Kronos je bio snažan i dominan- 
tan, uvijek iznad ljudske moći i vlasti, a kairos je bio neuhvatljiv i nestalan, 


Kronos je bilo vrijeme povezano s gibanjem, te je tako i Platon povezao rađanje vremena 
s nastajanjem fizičkoga svijeta (univerzum), definirajući ga kao pokretnu sliku vječnosti, 
to jest kao odvijanje onoga “jest' kroz “bijaše? i “bit će". Aristotel će pak proučavati tijesnu 
povezanost vremena s gibanjem i mjerom, te će od njega i doći znamenita definicija da je 
»vrijeme broj gibanja u odnosu na prije i poslije«. Produbljujući pojam mjere, zaključit će, 
jer su um i duša u stanju mjeriti, da je nemoguće postojanje vremena bez postojanja duše. 
Također vidi SIPIORA 2002: 1-23. 

Autorica podrobno istražuje ova dva pojma, njihov nastanak, mitološku pozadinu i značenje. 
Osim toga uspoređuje židovsko-kršćansko poimanje vremena s antičkim ističući kako odre- 
đene sličnosti, tako i dužne razlike. 

te je redovito izmicao ljudskoj ruci. Štoviše, vrijeme je nadmoćno jer ima 
snagu iznad ljudske snage, te posjeduje moć prolaznosti kojoj nitko ne može 
izbjeći. Zato, mišljenja su helenistički filozofi, nema čovjeka koji neizbježno 
nije podložan vremenu, to jest vječnim zakonima kojima je podložan cijeli 
svemir." A ovi zakoni su upravljali vremenom u njegovim ciklusima kojima 
nijedan čovjek nije mogao izmaći, te je sva mudrost antičkoga čovjeka bila u 
tome da prihvati ritam vremena i da mu ne pokušava umaći. 


3.2. Biblijsko poimanje vremena 


Biblijsko je iskustvo vremena bilo ponešto drukčije, premda su se i sveto- 
pisamski autori služili istim pojmovima, napose novozavjetni koji odreda pišu 
grčkim jezikom. Pojam kairos pojavljuje se nekoliko stotina puta u Svetom 
pismu, no u sasvim drukčijem kontekstu i značenju u odnosu na njegovu hele- 
nističku uporabu. I Stari zavjet, naime, sukladno općem ljudskom iskustvu, 
poznaje dvije dimenzije i dva vida vremena: jedno kojim ravnaju prirodni 
ciklusi (kozmičko vrijeme) i drugo koje se odvija u događajima (povijesno 
vrijeme). Zajedničko je, međutim, da Bog oboma jednako ravna i upravlja ih 
k istome cilju (LEON-DUFOUR 1980: 1461). Vrlo je uočljivo također da su i 
novozavjetni autori prihvatili prvenstveno uporabu pojma kairos, premda ne u 
identičnom značenju s njegovom profanom uporabom. S druge pak strane eg- 
zistencijalno odlučujuća vremenska određenja pokrivena su u biblijskoj upo- 
rabi terminima dan i čas (hemera i hora). Nadalje, tim pojmovima pridodan 
je termin eon, vrijeme koje ima dimenziju protežnosti i naglašava trajanje. A 
kako u pluralu označava naglašenu duljinu određenoga vremenskog perioda, 
tako se koristi i kao oznaka za vječnost (PEHAR 2014: 54—55). 

Kršćani u kasnoj antici, razvidno je, nemaju neko svoje vrijeme koje drukčije 
protječe od vremena u kojemu žive drugi ljudi, niti imaju druge izraze za pojam 
vremena. Prije svega, jer vjeruju u Boga koji je ne samo u doticaju s vremenom 
i stvoritelj je vremena, već vjeruju u Boga koji je kao čovjek ušao u ljudsko vri- 
jeme, oni semantički obogaćuju grčke pojmove kojima se služe njihovi suvre- 
menici, čime su utjecali na kakvoću shvaćanja temporalne stvarnosti. Štoviše, 
svojim jedincatim pristupom, shvaćajući vrijeme pozitivno kao »način na koji 
stvorenje participira na vječnosti Božjoj« (Teološki rječnik 1992: 662), dopri- 
nijeli su da se izmire grčki kronos i kairos kojima će Bog, gospodar vremena i 


* Na poseban način je stoička filozofija držala da svime upravljaju nepromjenjivi vječni zako- 
ni, te da je mudrac onaj tko živi u suglasju s istima (usp. IOPPOLO 2006: 11105—11109.) 

vječnosti, oduzeti moć, a svu njihovu snagu pretvorit će u povijesno-spasenjske 
sadržaje usmjerene prema vječnosti. Vjerovali su da je Stvoritelj vremena svo- 
jim milosnim zahvatom u vrijeme učinio da se pojavi punina vremena po Isusu 
Kristu (usp. Gal 4,4), a on je potom učinio da se nakon njegova otkupiteljskoga 
djela rijeka vremenitosti počne ulijevati u vječnost. 

Zahvaljujući Božjoj prisutnosti u vremenu, biblijski čovjek, a jednako tako 
i kršćanin, više nema potrebu niti bježati iz vremena, niti se poistovjetiti s 
njegovim ciklusima i ritmom, već, naprotiv, koristi svaki trenutak kao milosnu 
prigodu spasenja, čime u konačnici odnosi čudesnu pobjedu nad vremenom. 
Osim toga, u vremenskim ciklusima prepoznat će stvoriteljsku mudrost koja 
sve uređuje, a ne slijepu silu prirode koja ugrožava ljudski život i dokida nje- 
govu slobodu. U takvom kontekstu jedan od povlaštenih trenutaka pobjede 
nad vremenom bit će molitva kojom će se kršćani služiti za ostvarenje izni- 
mnoga zajedništva s Gospodinom, te vratima koja vode u vječnost. Živeći 
molitvu kao iskorak od zemlje do neba, iz vremena u vječnost, kršćani će 
shvatiti njezinu nezamjenjivu važnost, jer će im molitva u ritmu vremena po- 
stati blagoslovom po kojemu dolaze do vječnosti. 


4. OBILJEŽJA MOLITVE PRVIH KRŠĆANA 


Budući da je proces o kojemu govorimo započeo s Isusom i prvom kr- 
šćanskom zajednicom, neophodno je poći od molitvenoga svjedočanstva pr- 
vih kršćana koje će biti u temeljima oblikovanje liturgije časova. U začecima 
toga procesa stoji Isusov osobni primjer molitve, kao i upute o molitvi koje 
daje Apostolima, a oni potom vjerno i dosljedno prenose vjernicima posvuda 
gdje budu širili navještaj Radosne vijesti. Gdje god su se osnivale kršćanske 
zajednice, bile su zajednice molitve, premda način molitve nije bio istovjetan 
u svakoj zajednici, pa je zato važno pratiti tijek razvoja molitve od apostolskih 
vremena do benediktinskoga monaštva, jer će Benediktovo Djelo Božje posta- 
ti univerzalno prihvaćenom molitvom zapadnoga kršćanstva. 


4.1. Molitva u apostolskoj zajednici 


Što se tiče molitve u apostolskoj zajednici, u ovom radu nam nije cilj pro- 
pitivati sve sadržajne značajke, već više pozornosti posvetiti formalnom vidu 


* Apostoli su od Gospodina primili i primjer molitve, no ovdje nije mjesto o tome podrobnije 
razglabati. O Isusovu molitvenom životu vidi više u ASTI 2007: 510-513. 

i načinu same molitve. S obzirom na formalni vid molitve prvih kršćana, uo- 
čljivo je da postoje tri temeljna obilježja koja su usvojili i prema kojima su 
težili: molitva je bila neprekidna, zajednička (crkvena) 1 biblijska. Upravo ova 
obilježja biti će presudna za oblikovanje liturgija časova u kasnijim vremeni- 
ma, jer će sva tri biti utkana u nju kao njezina bitna svojstva. 

S obzirom na neprekidnu molitvu, to jest na potrebu da kršćanin moli bez 
prestanka, sam Gospodin je, kako prenosi sveti Luka u svom Evanđelju, na to 
poticao svoje učenike: »Kaza im prispodobu kako valja svagda moliti i nikada 
ne sustati« (Lk 18,1). Na tragu toga će, dvadesetak godina nakon Gospodina, 
sveti Pavao!“ poučavati vjernike Crkve u Solunu: »Bez prestanka se molite!« 
(1 Sol 5,17). Molitva, dakle, za prve kršćane nije bila izolirani kreposni čin 
pobožnosti ovisan o ljudskoj potrebi ili zahtjevu pred Bogom, već je težila 
k tome da postane habitus — trajno duhovno stanje u kojemu živi kršćanska 
duša. 

Osim toga, prvi kršćani nisu njegovali samo privatni način molitve u vla- 
stitoj sobi,!! već su, po preporuci Gospodnjoj, njegovali i zajedničku molitvu: 
»Nadalje, kažem vam, ako dvojica od vas na zemlji jednodušno zaištu što mu 
drago, dat će im Otac moj, koji je na nebesima. Jer gdje su dvojica ili trojica 
sabrana u moje ime, tu sam i ja među njima.« (Mt 18,19—20). Ne samo da je 
molitva zajednice bila na neki način »jača« od osobne molitve, već je molitva 
bila razlog okupljanja Crkve u kojoj je Isus jamčio svoju prisutnost. Molitva 
se ticala same biti Crkve, zajednice Kristovih vjernika, te je bilo nedopustivo 
i pomisliti da može postojati kršćanska zajednica koja ne njeguje molitvu. 
Crkva je, dakle, po svom opisu i biti bila zajednica molitve okupljena oko 
Isusa, te se molitvom učvršćivala u zajedništvu, kako s Gospodinom tako i u 
međusobnom zajedništvu svih članova Crvke. Stoga ne čudi da sveti Luka u 
Djelima apostolskim ističe kako su prvi kršćani u jeruzalemskoj Crkvi, izme- 
đu ostaloga, bili postojani i u molitvi: »Bijahu postojani u nauku apostolskom, 
u zajedništvu, lomljenju kruha i molitvama« (Dj 2,42). 

Uza sve rečeno, bilo bi važno još precizirati da su kršćani zajedništvo 
molitve njegovali u dva povlaštena ambijenta. Za jeruzalemske kršćane po- 
vlašteno mjesto molitve bio je Hram kao najsvetije i najčasnije bogoštovno 


1 Više o načinima i sadržajima molitve u Pavlovim poslanicama i zajednicama vidi u PITTA 
2007: 142-154. 

1 Što se tiče osobne molitve, dovoljno se prisjetiti Isusovih riječi kojima potiče učenike da ne 
mole kao licemjeri koji mole da se pokažu drugima, već da mole u skrovitosti: »Ti naprotiv, 
kad moliš, uđi u svoju sobu, zatvori vrata i pomoli se svomu Ocu, koji je u skrovitosti. I Otac 
tvoj, koji vidi u skrovitosti, uzvratit će ti« (Mt 6,6). 

mjesto, a s druge strane su to bile obiteljske kuće u kojima su se okupljali 
na euharistijsko slavlje, ili, kako ga sveti Luka zove, »lomljenje kruha«. Jer 
neposredno nakon Pedesetnice 1 silaska Duha Svetoga na apostole i okupljenu 
zajednicu, dok su još prvi kršćani imali snažne veze sa židovstvom iz kojega 
su potekli Gospodin i svi apostoli, te dok još nisu započeli naviještati izvan 
Jeruzalema, sveti će Luka reći da su svaki dan »jednodušno i postojano hrlili 
u Hram, u kućama bi lomili kruh te u radosti i prostodušnosti srca zajednički 
uzimali hranu« (Dj 2,46). Važna je informacija također da su apostoli odlazili 
u Hram prema židovskom običaju na određene molitvene ure (usp. Dj 3,1), jer 
iz toga zaključujemo da su i nakon Gospodinova uzašašća k Ocu još uvijek 
prakticirali hramske molitve pobožnih Židova. To znači da nisu odbacili ni 
zanemarili židovske molitve i hramsku liturgiju niti nakon što ih je Gospodin 
naučio moliti molitvu koja je bila ekskluzivno njihova. 

Činjenici o sudjelovanju jeruzalemskih kršćana u hramskoj liturgiji valja 
pridodati činjenicu da je Psaltir, korišten kao službena knjiga pjesama i mo- 
litava u bogoštovlju drugoga hrama, sačinjavao okosnici hramskih molitava 
(LORENZIN 2001: 22—24).!? Dokaz je to, ali i vrlo logična istina, da su židov- 
ske molitve i hramska liturgija bili prožete duhom Svetoga pisma, bez obzira 
jesu li se molili i pjevali psalmi ili su se upotrebljavale druge molitve. Jer se 
ne može izgubiti iz vida da pobožni Židov (kršćanin također!), svjestan uzvi- 
šenosti molitve i bogoštovlja, nije sebi uzimao za pravo koristiti osobne, već 
isključivo službene molitvene obrasce odobrene u zajednici. To je bilo ned- 
vojbeno jer je bila riječ o svetopisamskim nadahnutim molitvenim tekstovima 
od kojih nitko nije mogao pronaći boljih i prikladnijih za razgovor s Bogom. !? 
A o povezanosti molitve prvih kršćana i Svetoga pisma postoji svjedočanstvo 
kod sv. Pavla kad veli: »Psalmima, hvalospjevima, pjesmama duhovnim od 
srca pjevajte hvalu Bogu!« (Kol 3,16). Pavao će, dakle, iako je u tom trenutku 
židovstvo već otvoreno odbacivalo kršćansku vjeru i progonilo njega, imple- 
mentirati židovski običaj pjevanja psalama i himana u običaje svojih zajedni- 
ca diljem svijeta, te će time Sveto pismo i svetopisamske molitve nedvojbeno 
sačinjavati temelj molitve rane Crkve. 


! Autor čak navodi koji su se psalmi pjevali u pojedino doba dana u Hramu, te ističe kako ipak 
nisu svi psalmi nastali u hramskom ambijentu. Prema njegovu mišljenju psalmi su ušli u 
kršćansku liturgiju tek koncem 2. stoljeća (usp. LORENZIN 2001: 22—24). 

'5 Dokaz za to je i svjedočanstvo svetoga Ciprijana, koji, tumačeći Gospodnju molitvu (br. 3), 
lijepo reče da je »ugodna i prisna molitva kada Boga molimo njegovim i Kristovu molitvu 
uzdižemo do njegovih ušiju« (CIPRIJAN 1987: 134). Isto pravilo koje je vrijedilo za Gos- 
podnju molitvu, vrijedilo je i za ostale svetopisamske tekstove. 

No, uz kontinuiranu uporabu Psaltira i drugih svetopisamskih molitava 
Isusovi učenici su imali i jednu posebnu molitvu koju su njegovali kao nepro- 
cjenjivo blago. Riječ je o molitvi kojoj ih je poučio sam Gospodin, te je zato i 
dobila naziv »Gospodnja molitva« ili čak samo »Molitva«. Ona je za kršćane 
bila molitva par excellence jer je poučavala najispravnijem sadržaju kojim je 
bilo ne samo zakonito već i poželjno iskati od Boga. Isus je ovu molitvu dao 
svojim učenicima na njihov zahtjev (usp. Lk 11,1), te ih je time poučio naj- 
važnijemu redoslijedu moljenja, bez korištenja mnoštva riječi, ali sadržajno 
potpuno u skladu s ispravnom pobožnošću. Ako su jeruzalemski kršćani javno 
prakticirali molitvu Psalama i hramsku liturgiju zajedno s drugom židovskom 
braćom, onda su Molitvu Gospodnju prakticirali osobno, te u molitvenom 
zajedništvu po kućama kada su »lomili kruh«. 


4.2. Molitva u postapostolskom vremenu 


Ali ne samo da je prva kršćanska zajednica bila zajednica postojane mo- 
litve, već je ona postala prototip prema kojem su se oblikovale i sve buduće 
zajednice i naraštaji kršćana. Kršćani kasnijih vremena držat će svojom obve- 
zom nasljedovati život apostolske zajednice i sve uredbe koje je ona ostavila, 
budući da je po mnogočemu bila smatrana idealnom. Napose će to vrijediti 
za sve bogoštovne sadržaje, ali i za pravilo međusobne ljubavi i dijeljenja 
dobara. Da je ova tvrdnja utemeljena može se dokazati iz Uputa apostolskih, 
jednoga od najstarijih kršćanskih nekanonskih spisa. Pisac ovoga djela poziva 
vjernike da ne mole kao licemjeri, već da mole Gospodnju molitvu tri puta na 
dan.!'* Kontekst ovih uputa je polemika sa židovstvom, te autor ne govori ništa 
o prakticiranju molitve Psalama u ambijentu u kojemu nastaje ovaj spis, no 
već je prije istaknuto kako je sveti Pavao njegovao molitvu Psalama, premda 
je bio u otvorenom sukobu sa židovskim starješinama s kojima je progonio kr- 
šćane sve dok se nije obratio. Za pretpostaviti je stoga da židovsko-kršćanski 
sukob nije utjecao na kršćansku molitvenu praksu i običaje. 


'“ Usp. UPUTE APOSTOLSKE 2010: 23. Prema mišljenju znanstvenika, završna redakcija 
ovoga spisa bila bi koncem prvoga stoljeća (RORDORF 2006: 1400-1402). Pod pojmom 
licemjeri misli se na židovstvo, te je očito da je u vremenu kada nastaje tekst Uputa apo- 
stolskih u tijeku proces odvajanja kršćanstva od židovstva, što se onda ticalo i same molitve. 
Kršćani se žele pokazati zasebnom zajednicom koja ne slijedi židovske obrasce, te u ovom 
slučaju Gospodnja molitva služi i kao pokazatelj različitosti. No unatoč potrebi da se kršćani 
distanciraju i pokažu različitima od židovstva, ipak neće odustati od uporabe Staroga zavjeta 
i molitve Psaltira. 

Osim osobne molitve, kao što je vjerojatno bio slučaj u Uputama apostol- 
skim, i u prvoj kršćanskoj literaturi postoje jasne naznake da je u kršćanskim 
zajednicama postojala i zajednička molitva, za koju je pretpostavka stanovi- 
ta organizacija i uređenje zajednice. O tome svjedoči na početku 2. st. sveti 
Ignacije Antiohijski u Pismu Magnežanima (VII, 1): »Kao što Gospodin, ni 
sam ni po apostolima, ništa nije činio bez Oca s kojim je jedno, tako ni vi ništa 
ne činite bez biskupa i svećenika. Niti se trudite da nešto što zasebno učinite 
izgleda hvale vrijedno, nego neka vam u jedno sabranima bude jedna prošnja, 
jedna molitva, jedan duh, jedna nada u ljubavi, u svetoj radosti koja je Isus 
Krist od kojega nema ništa bolje.«'? 

Potom, sto godina kasnije, kod Tertulijana se pronalazi svjedočanstvo o 
propisanim molitvama (lat. orationes legitimae), pod čime se podrazumijeva 
jutarnje i večernje vrijeme molitve onako kako su bile propisane Zakonom i 
običajima.'“ Uz propisane molitve ovaj znameniti kršćanski pisac iz Kartage u 
svom spisu De oratione (XXV,1—5) savjetuje vjernicima i praksu trećega, še- 
stoga i devetoga časa, sukladno praksi samih apostola, smatrajući kako kršća- 
nin ne smije moliti manje od tri puta na dan, jer je dužnik Presvetoga Trojstva, 
Oca i Sina i Duha Svetoga.'' Otprilike iz istoga razdoblja je i Traditio aposto- 
lica, spis koji se pripisivao Hipolitu Rimskom, a koji nam daje uvid u svakod- 
nevne molitve rimskih kršćana. Prema svjedočanstvu ovog spisa (br. 39-41) 
svećenici i đakoni se okupljaju svaki dan na molitvu, daju pouke onima koji 
su u crkvi, zajednički mole i potom odlaze na svoje svakodnevne dužnosti. 
Jednako tako se iziskuje od vjernika, koji god mogu, da prije svakodnevnoga 
posla dođu na pouke i molitvu u crkvu, te da potom prakticiraju moliti u kući 
o trećoj, šestoj i devetoj uri. A naravno, ni završetak dana prije spavanja ne bi 
smio proći bez molitve, a čak bi se trebali ustati i u ponoć moliti zajedno sa 
svojim supružnicima.!š 

Premda su vremena za kršćane još uvijek bila nesigurna, ipak treba imati 
u vidu da su u gradovima postojale asketske zajednice koje su, bez daljnjega, 
njegovale zajedničku molitvu u crkvama, to jest na bogoštovnim mjestima. 
Nema sumnje da su biskupi i svećenici, te Bogu posvećene duše vršile »ka- 
nonsku« službu u crkvama, ovisno o mogućnostima s obzirom na progone Cr- 


'5 IGNACIJE ANTIOHIJSKI 2010: 55. 

16 Više o tome usp. ADAM 1992: 262. Autor navodi i svjedočanstvo Apostolskih konstitucija 
koje opisuju molitvu čija struktura sliči našoj današnjoj Večernjoj molitvi. 

!7 TERTULLIANUS 1954: 272-273. 

'* PSEUDO-IPPOLITO 1996: 137-141. 

kve u predkonstantinovskome razdoblju. Premda je utemeljeno pitanje koliko 
su svi vjernici u zajednici mogli ostvarivati ritam od pet molitvenih časova 
dnevno, ipak je sigurno bilo mjesnih crkva gdje je to bilo moguće. Napose 
kler i Bogu posvećene osobe molitvu su doživljavale svojom prvotnom vjer- 
ničkom zadaćom, te su molili i za one koji, zbog obveza i drugih otežavajućih 
okolnosti, nisu mogli sudjelovati prateći zadani cjelokupni ritam molitve. 

I u Kartagi, dakle, i u Rimu postojala je praksa pet dnevnih molitvenih ča- 
sova u koje su kršćani molili, bilo da je riječ o onim crkveno propisanim, bilo 
da je riječ o osobnim molitvama. Jedino ostaje nepoznato što se točno molilo 
u određene sate dana. Zasigurno vjernici su osobno molili Molitvu Gospod- 
nju, ali ostaje nepoznanica koje su se točno molitve prakticirale u Rimu u 
zajedništvu sa svećenicima i đakonima, to jest koje su molitve bile propisane 
vjernicima ujutro i uvečer u kartaškoj zajednici. Vjerujem da je izvan svake 
sumnje da su te molitve bile sastavljene od psalama jer su psalmi od samih 
početaka Crkve bila najprikladnija molitva čitana u kristološkom ključu.“ U 
prilog ovoj tvrdnji može se dodati da će već u ovom razdoblju u kojemu na- 
staje Iraditio apostolica i u kojem djeluje Tertulijan, u Aleksandriji znameniti 
Origen (185. — 254.) biti prvi autor koji će komentirati cijeli Psaltir. Ako isto 
tako znamo da njegova egzegetska produkcija započinje upravo Tumačenjem 
Psaltira (PRINZIVALLI 2000: 422), a znajući da na čelo Aleksandrijske ško- 
le dolazi godine 202., to znači da je već početkom 3. stoljeća nastao spomenuti 
komentar. 


! Još uvijek se raspravlja o tome kako je došlo do oblikovanja pet molitvenih časova i pod či- 
jim utjecajem. Radi li se o zbrajanju 2 i 3 (dva molitvena časa, ujutro i uvečer, i tri molitvena 
časa tijekom dana), je li se taj proces dogodio pod utjecajem židovskih molitvenih časova, 
napose hramske liturgije, ostaje još uvijek nepoznanica o kojoj se postavljaju različite hipote- 
ze poradi nedostatka izravnih vrela. Ali je činjenica da je u 4. stoljeću već postojao razvijeni 
obrazac liturgije časova raspoređenih u pet molitvenih »trenutaka dana« (usp. FROYSHOV 
2010: 121-138). Autor također istražuje što se molilo u određene ure u 4. st. i glede toga daje 
neka rješenja. U svakom slučaju riječ je o pojedinim psalmima (40., 62., 90., 140.), što jasno 
potvrđuje kršćansku uporabu Psaltira kao knjige molitve, bez obzira što se nije molilo sve 
psalme na sustavan način. 

Više o tome vidi PEHAR 2020: 2—6. Doista već je u židovstvu postojalo mesijansko čitanje 
Psaltira, napose kada je izraelski narod ostao bez monarhije i nakon što su bili odvedeni u 
progonstvo (LORENZIN 2001: 552—554), pa je tim jednostavnije bilo kršćanskoj zajednici 
preuzeti Psaltir razmatrajući ga kroz istu mesijansku prizmu. Razlika je bila jedino u tome 
što kršćani nisu čitali Psaltir kroz optiku iščekivanja Mesije, već kroz onu kristološku, sma- 
trajući da je Krista obećani Mesija koji je ispunio proročanstva koja su se o njemu nalazila i 
u psalmima. 


20 

Doista je važno naglasiti da je molitva psalama u prvoj Crkvi imala poseb- 
nu ulogu, rezultat čega je bio usvajanje psalama kao okosnice liturgije časova, 
jer su psalmi za prvu kršćansku zajednicu imali osobito kristološko značenje 
(GRIBOMONT 2008: 4664-4667). Njihov sadržaj i poruku držali su govo- 
rom Krista koji s jedne strane govori iz perspektive svoga božanstva, a s druge 
strane govori kao utjelovljeni Bog koji je solidaran s ljudima u svemu, te time 
i u patnji, muci i smrti. Pogotovo što je molitva psalama bila kao pjesma lako 
usvajana i memorirana, imala je povlašten položaj za kršćanina koji je u njoj 
mogao pronaći i sebe, ali ne samo u ljudskoj dimenziji već kroz lik Krista, 
Boga i čovjeka. Tako kršćanska molitva psalama nije imala samo kozmološko 
ni samo antropološko značenje da bi slavila ritam prirode ili dozivala u pamet 
ljudske situacije, već je bilo daleko bitnije da je u psalmima slavila Krista koji 
je bio savršeni odgovor na stvaranje, ali i na antropološke probleme i spasenj- 
ske upite svakoga čovjeka. Osim toga, Krist je bio put do Boga, te je onda 
kristološkim slavljenjem, to jest molitvom Psaltira, Crkva u istom činu odgo- 
varala na sve zahtjeve koji su bili pred njom kako glede potrebe da se izdigne 
iznad »cikličkog vremena« i iz zatvorene povijesti, tako isto i glede potrebe da 
bude trajno uronjena u molitvu slaveći cjelovito Boga svojim životom. 

Ako potom Frayshov (FROYSHOV 2010: 126-130) svjedoči da je u ra- 
zličitim zemljopisnim područjima u 4. stoljeću (Kapadocija, Palestina) posto- 
jala praksa za jutarnju i večernju molitvu moliti određene psalme, onda valja 
zaključiti da takva praksa nije nastala ni iz čega, već se zacijelo naslanjala 
na prethodnu tradiciju živu u kršćanskim zajednicama. To vrijedi s obzirom 
na broj od pet molitvenih časova, ali isto tako i za molitvene sadržaje kojima 
su psalmi bili temelj. Zato je Psaltir, smatran zbirom i sažetkom (lat. summa 
et compendium) cijele biblijske poruke, već od najranijih vremena postao za 
kršćane na najuzvišeniji način »knjiga molitve«.?! 


5. MONAŠTVO U TRAŽENJU ODGOVORA 
Prihvaćanje psalama kao sastavnice liturgije časova završeno je procesom 


u kojem je svoj obol dao monaški pokret koji se intenzivno razvijao od 4. 
stoljeća kada je kršćanstvo dobilo slobodu. Može se smatrati da je time dovr- 


2! Proces usvajanja Psaltira kao molitve Crkve bio je olakšan time što je već u židovstvu Psaltir 
bio službena liturgijska knjiga (RAVASI 1988: 1411), gdje je recitiranje psalama odgovaralo 
liturgijskoj službi premda bez kultnih žrtvenih procedura (LORENZIN 2001: 550). 


13 


I BODROŽIĆ, Proces nastanka liturgije časova i kršćansko poimanje... SLOVO 71 (2021) 


šen proces stvaranja liturgije časova i oblikovanje izričaja njezinih sastavnica. 
Opravdani zahtjevi da molitva ritmira vrijeme kršćanina, te da se pravim na- 
činom molitve razriješi izazovnu zagonetku vremena, pronašli su u monaš- 
kom pokretu svoj cjeloviti odgovor kojim se zaokružio proces sazrijevanja i 
strukturiranja molitve časova. Mnogi od pionira i velikana monaškoga života 
preveli su evanđeoske poticaje na molitvu u odredbe koje su davali braći u 
zajednicama kao konkretno i precizno pravilo. 

S pravom su stoga teolozi mišljenja da su najzaslužniji za razvoj liturgije ča- 
sova bili upravo monasi kojima je molitva bila prvotni zadatak (TENŠEK 2003: 
82). Monasi su osjećali nasušnom potrebom i osnovnom dužnošću dosljedno 
odgovoriti na Gospodinove pouke vezane uz molitvu, bilo da ih je izrekao on 
osobno ili da ih je dao po Apostolima. Osim toga, monasi su i najintenzivnije 
osjetili problem novih okolnosti i vremena u kojem se Crkva našla u vremenu 
slobode, ali i vremenu u kojemu je nestankom društvenoga pritiska i progona 
izostao apostolski žar i vjerodostojno svjedočenje mnogih kršćana (DATTRI- 
NO 1984: 13), te su se kršćani sve više počeli suobličavati mentalitetu društva 
u kojemu su živjeli. Mnogi, naime, nisu više ni pravili pravi odmak od svijeta, 
premda je sveti Pavao glede toga davno izrekao upozorenje i vapaj: »Ne suobli- 
čujte se ovomu svijetu, nego se preobrazujte obnavljanjem svoje pameti da mo- 
gnete razabirati što je volja Božja, što li je dobro, Bogu milo, savršeno.« (Rim 
12,2). Dakle, kršćani su bili pozvani ne suobličavati se ni svijetu ni vremenu 
u kojemu žive, nego radije da se obnavljaju suobličavajući se onom budućem 
eonu, to jest vječnosti. Kao najsvjesniji članovi Crkve, monasi su na se preuzeli 
zadaću radikalno odgovoriti na taj izazov, spremni kao novi mučenici umirati 
na drukčiji način za evanđeoske vrijednosti. Pri tome su, stavljajući naglasak na 
potrebu obraćenja, pokore i askeze ispunjavali još jedan Pavlov poticaj: »Isku- 
pljujte vrijeme, jer dani su zli!« (Ef 5,16). 


5.1. Benediktinska duhovnost i izazov vremena 


S obzirom pak na oblikovanja liturgije časova na Zapadu, ona dolazi do 
svoga vrhunca upravo sa svetim Benediktom koji će Crkvi dati model molitve 
koji je ostao sve do danas, uz nužne prilagodbe uzrokovane promjenama okol- 
nosti života. Božja riječ bila je svetom Benediktu vrelo nadahnuća, te je on 


? Te Pavlove preporuke Rimljanima znakovite su pogotovo što se za riječ svijetu grčkom izvor- 
niku rabi aion (grč. lov) koji znači i stoljeće, vijek, ali i svijet (grč. Kol MT] ovoynuaričeo0e 
TO AiOVI TOVTA), AAA nera uoppodo0g TTi GVAaKAWVOGEL TOD VOOC, EC TO ŠOKILAČEW VUČIC TL TO 
0€Mua Tod Ogod, To &yaBov kai ev4peorov kai reXerov, Rim 12,2) 

kao brižni otac skrbio oko usvajanja duha molitve i širenja molitvene prakse 
u Crkvi. S druge pak strane monaški pokret bio je i snažna reakcija na stanje 
u Crkvi i u društvu s obzirom na mlakost u koju su zapali mnogi vjernici u 
vremenu slobode i slobodnoga djelovanja Crkve od Konstantina nadalje. 


5.1.1. Od cikličkoga vremena do cikličke molitve 


Sveti je Benedikt bio svjestan gorućega poziva kršćanima da s ozbiljnošću 
upravljaju svojim vremenom, kao i napasti da se monah prepusti proizvolj- 
nom načinu života. Zato je svojim monasima dao jasne koordinate prostora i 
vremena potičući ih da »izbjegavaju djela svijeta« (PB IV, 20: 69). U tome 
se sastojala bit monaškoga poziva koji se drugim riječima izricao kao fuga 
mundi, tj. »bijeg od svijeta«. Ako je monah i mogao pobjeći od svijeta zatva- 
rajući se iza samostanskih vrata, nije mu međutim bilo moguće pobjeći od 
vremena, koje je svakoga pratilo i sustizalo gdje god bio. Zato je i Benedikt 
u svome pravilu postavio zahtjev, ne da se bježi od vremena ili iz vremena, 
već da se »iskupljuje vrijeme« živeći svetim životom sukladno vrlo preciznim 
zahtjevima koji se tiču vremenskoga ritma. Monalh je trebao vrijeme pretvoriti 
u milosni kairos prateći njegov zahtjevni ritam iz dana u dan. Ako je dan bio 
sastavljen od 24 sata, Benedikt nastoji pronaći pravi ritam, a i pravu aktivnost, 
kojom će zagospodariti vremenom. Jednako vrijedi i za tjedne i za godine 
koji se također ponavljaju ciklički. No, Benedikt u cikličko kozmičko vrijeme 
molitvom i redom (Djelo Božje, rad, čitanje, blagovanje i spavanje) uvodi 
novi kvalitativni sadržaj, tako da ga pretvara u konstituirano i koncentrirano 
vrijeme (OGLIARI 2014: 14). Na taj način monah odnosi pobjedu nad koz- 
mičkim i cikličkim vremenom, jer ga je presložio u novu strukturu kojoj je on 
odredio cilj, a sukladno biblijskom poimanju vremena to je vječnost. Povijest 
kao takva nije podvrgnuta zakonu vječnoga vraćanja, jer o njoj odlučuje Božji 
naum koji se u njoj odvija i očituje. Bog se time predstavlja gospodarem po- 
vijesti, a očitujući se u povijesti on svojom prisutnošću sakralizira povijesno 
vrijeme, te ono postaje vrijeme spasenja, a povijest postaje svetom poviješću 
(LEON-DUFOUR 1980: 1461-1465). 

Vrhunac procesa sučeljavanja i izmirivanja s vremenom sadržan je u Be- 
nediktovu Pravilu kojem je sažetak krilatica ora et labora. Benedikt, doista, u 
Pravilu pridaje veliku važnost molitvi posvećujući joj više poglavlja (od 8. do 
20.). I dok ne daje nikakvo teološko ili duhovno tumačenje molitve, određuje 


2 Više o značenju pojma svijet (lat. saeculum), kao i značenju ove izreke u kontekstu Pravila 
može se vidjeti u OGLIARI 2014: 11-14. 

ipak potankosti s obzirom na način slavljenja, npr. kako se molitva oglašuje i 
kojim se redoslijedom imaju moliti psalmi u pojedinim časovima (MONAH 
DOROTEJ 2006: 236—237).** Benedikt tako propisuje kako se služba Božja 
obavlja noću i koji se psalmi pjevaju (8. i 9. poglavlje), kako se obavlja noć- 
no bdjenje običnim danom i nedjeljom (10. 1 11. poglavlje), te na blagdane 
svetaca (14. poglavlje), kako se slavi Jutarnja nedjeljom i u obične dane (12.1 
13. poglavlje), u koje se vrijeme pjeva Aleluja (15. poglavlje). Posebne upute 
daje za molitvu Djela Božjega danju prema rasporedu časova (16. poglavlje), 
te objašnjava koliko se psalma pjeva o Prvom, Trećem, Šestom, Devetom času 
i za Večernju (17. poglavlje). Također su detaljne odredbe o redoslijedu kojim 
se mole psalmi (18. poglavlje), te sve skupa završava odredbom o ponašanju 
kod pjevanja psalama (19. poglavlje) io smjernosti kod molitve (20. poglavlje). 

Potreba da molitva oblikuje i ritmira cijeli dan monaha u Pravilu je preto- 
čena tako u odredbu o zajedničkoj molitvi liturgije časova, sukladno uzusima 
prve kršćanske zajednice, te Crkve kao takve. Što se tiče dnevnoga ritma, 
molitva je raspoređena u sedam dnevnih časova, što je nadahnuto psalmom 
119,164: »Sedam puta na dan tebe hvalim.« A tih sedam puta kada se Boga 
hvali molitvom jest: Jutarnja, Prvi, Treći, Šesti i Deveti čas, te Večernja i Po- 
večerje, čemu se pridodaje kao osmi i jedan noćni čas. Evo kako to Benedikt 
obrazlaže u svom Pravilu: »Kao što kaže Prorok: »Sedam puta na dan tebe 
hvalim.« Taj posvećeni broj sedam ispunjavamo tako da dužnosti svoje službe 
obavljamo Jutarnjom, Prvim, Trećim, Šestim i Devetim časom, Večernjom i 
Povečerjem; jer o tim molitvenim dnevnim časovima Prorok veli: Sedam puta 
na dan tebe hvalim. O slavljenju noćnoga Bdjenja taj isti Prorok kaže: »O 
ponoći ustajem da te slavim.« (PB 16: 88) Ova struktura molitve liturgije ča- 
sova koju je dijelom prihvatio iz mogućih vrela, a dijelom sam razradio sveti 
Benedikt, ostat će dugi niz stoljeća nepromijenjena, a i danas u molitvenoj 
praksi Crkve uz dužne varijacije.“ 


% Autor ističe kako je u doba svetoga Benedikta moljenje liturgijskih časova bilo još u formira- 
nju i podložno onodobnom shvaćanju i računanju vremena, koje nije bilo ujednačeno. Danju 
se računalo pomoću sunčanoga sata, a noću pomoću klepsidre ili pješčanoga sata, odnosno 
prema dužini izgaranja svijeće ili prema zvijezdama. 

5 Više o tome vidi u PENCO 1983: 74—76. 

?* Prema reformi Psaltira Drugoga vatikanskoga sabora Crkva ne iziskuje više od pastoralnoga 
klera da izmole sve psalme u tjedan dana, kao što je sveti Benedikt oblikovao molitvu, već 
je Psaltir rasporedila u četiri tjedna, pri čemu ostaje smisao ove molitve da se ipak u jednom 
kraćem razdoblju izmole svi psalmi. Tako je Crkva tjedni ritam prebacila na mjesečni, po- 
štujući ipak prirodnu cikličnost koju je Gospodin usadio u vrijeme. Druga razlika je u tome 
što za pastoralni kler nema noćnoga Bdjenja, a isto tako je, u odnosu na Benediktov dnevni 

Osim što je riječ o vjernom odgovoru na svetopisamski poticaj, valja ista- 
knuti da Benedikt inzistira na simbolizmu broja sedam, pa ga zato i zove »po- 
svećenim brojem sedam«, lat. septenarius sacratus numerus. Kad za sedam 
kaže da je posvećen, onda misli na simboličko značenje toga broja u Svetom 
pismu i kršćanskoj tradiciji, ničime ne dovodeći njegovu sakralnost u vezu s 
iznankršćanskim magijskim tumačenjima. Simbolizam broja sedam doziva u 
pamet savršenstvo, te će stoga Benedikt u znaku broja sedam urediti molitve 
časova svojih monaških zajednica. 

Nadalje, nije samo cijeli dan posvećen Bogu neprekidnom molitvom koja 
se odvija u sedam molitvenih časova, već je posvećen ujedno i tjedan prirod- 
noga ciklusa vremena, kao i godina. Zato monah u jednom tjednu izmoli cijeli 
psaltir, počevši od prve Večernje u nedjelju, koja je početak dana i daje smi- 
sao kako molitvi tako i radu, a tijekom godine slavi sva otajstva koja je Bog 
očitovao za spasenje ljudi, napose uskrsno otajstvo (PENCO 1983: 76—77). 
Benedikt je, dakle, kod svoje subraće inzistirao da kao monasi trebaju izmoliti 
svih 150 psalama, to jest cjelokupni Psaltir, u jednom tjednu: »Monasi, naime, 
koji tjedno ne izmole čitav Psaltir i uobičajene hvalospjeve, pokazuju da vrlo 
nemarno vrše svoju službu, kad čitamo da su naši sveti Oci izvršavali u jed- 
nom danu ono što bismo mi nemarni morali obavljati barem tjedno« (PB 18: 
92). A molitva cijeloga Psaltira označavala je sadržajnu cjelovitost monaške 
molitve o čemu će još biti govora. 


5.1.2. Djelo Božje kao povijest spasenja 


Iz do sada rečenoga jasno je zašto u Benediktovu Pravilu molitva ima izu- 
zetno mjesto, a nadasve zajednička molitva liturgije časova, nazvana Djelo 
Božje. Benedikt je s pravom htio da molitva liturgije časova zauzima najveći 
i najbolji dio monahova vremena, te da monah u nju uloži cijeloga sebe i svu 
svoju snagu. Zato je rasporedio molitvu Djela Božjega imajući u vidu sate u 
danu, te usklađenost s kozmičkim redom godišnjih doba, kako bi se monaški 
život pretvorio u veliku harmoniju, to jest »glazbenu kompoziciju«.*" Moli- 


ritam, izbačen i Prvi čas, no zato je uveden Pozivnik i Služba čitanja. Osim toga klerici danas 
nisu dužni moliti sva tri dnevna časa (Treći, Šesti, Deveti), već mogu izabrati jedan od njih, 
ovisno o obvezama. 

27 Više o tome vidi u OGLIARI 2014: 14-15. Autor ističe da monah, prilagođavajući se koz- 
mičko-prirodnom ritmu dana, tjedana i mjeseci, sudjeluje u harmoniji koju je Bog upisao u 
svemir, a Božja harmonija uzrokuje »muzikalizaciju« monaškoga života. Njegov život ipak 
nije samo kruženje, već se postupno uzdiže prema vječnosti. 

tvom psalama razmatrao je povijest spasenja, te je za njega molitva postajala 
bitnom sastavnicom vlastite povijesti spasenja. No, u tom slučaju, jer je Psaltir 
cjelina sastavljena od 150 psalama, monah je imao zadaću cjelovito razmatrati 
povijest spasenja, što je pretpostavka i cjelovitoga spasenja kojemu teži. 

Monahinja Ana Maria Canopi će zbog toga istaknuti da uz usklađenost s 
kozmičkim redom, monah treba skrbiti o povezanosti s Kristovim vazmenim 
otajstvom: »Poredak i sam način na koji se odvija liturgija časova — u kojem 
se naime izmjenjuju pjesma, slušanje i trenuci tišine — prema ritmu dnevnih 
i noćnih sati, prema liturgijskim vremenima i godišnjim dobima, označava 
usku podudarnost između ritma vremena i čovjekova životnoga ritma, čiji 
život mora biti poput rijeke koja teče u vječnost pomoću “disanja? koje je 
molitva. Na onaj način na koji je to opat Antonio preporučivao svojim učeni- 
cima u pustinji: Christum semper respirare. Budući da je Krist pravi dan, dok 
se na svom ovozemaljskom putu ravnamo prema satima prirodnoga svjetla, 
vidljivoga našim tjelesnim očima, idemo ujedno prema danu koji je sam Krist 
i bivamo uvedeni u svjetlo koje ne pozna zalaza koji sada možemo vidjeti 
samo očima vjere. Sat što ga diktira Sunce svojom putanjom je naime za nas 
znak pravoga svjetla, koje je Krist; dakle svakoga dana, slaveći Opus Dei, mi 
u procesiji idemo za Jaganjcem, prelazeći iz sata u sat kao s brda na brdo u 
kraljevstvo nebesko. Na taj način čas ovoga svijeta prebacujemo u vječnost, 
unosimo svoju hvalu, koja odzvanja u vremenu, u hvalu koja se doista nepre- 
stano razliježe u zboru nebeskog Jeruzalema« (CANOPI 2011: 97). 

Ako za ikoga možemo reći da je osjećao kao vlastitu obvezu ispunjavati 
svetopisamsku odredbu o posvećivanju vremena, onda su to bili monasi koji su 
se zauzimali oko vjernoga vršenja evanđeoskih savjeta i time se izdizali iznad 
stvarnosti i logike kronološkoga vremena. Jedno od povlaštenih sredstava izdi- 
zanja izvan i iznad logike kronološkoga vremena bila je molitva koja je molite- 
lja stavljala u izravan doticaj s vječnim Bogom, po čijem Sinu je došla molitva 
i poziv na molitvu. Molitva je omogućivala participiranje u njegovoj vječnosti i 
svim ostalim atributima i krepostima koje iz njega izviru. Monah je tako ulazio 
u ritam Božjega vremena koje je bilo sasvim drukčije od ljudskoga vremena. 
I ovaj ritam bio je dvojak: s jedne strane je mijenjao ritam i tijek povijesnog 
vremena, jer povijest nije više bila samo ljudska povijest, već se pretvarala u po- 
vijest spasenja, a s druge strane je bio promijenjen i ponavljajući ciklus kozmič- 
koga vremena. To jest, bilo bi preciznije reći, i povijesni i kozmički ciklus bio je 
prožet otajstvom Boga koji je i jednom i drugom ciklusu davao drukčiji smisao 
i perspektivu. Cikličko vrijeme pretvorilo se u ciklus kojim se slavi Boga i nje- 
govu prisutnost u svijetu, a povijesno vrijeme se pretvorilo u povijest spasenja. 

Stoga se danas u teologiji kaže da posvećivanje vremena daje specifični 
smisao liturgiji časova. I doista, bitna datost liturgije časova je njezina pove- 
zanost s vremenom i to iznutra. Liturgija časova ukazuje na važnost trenutka u 
kojemu živimo, te nam ne oduzima vrijeme, već nas oslobađa za vrijeme i po- 
vezuje s vječnošću. Smisao ove molitve je posvećivanje cjelokupnoga čovje- 
kova vremena, a njezin ritam čovjeku pomaže razumjeti da živi u otkupljenom 
vremenu. Stoga vrijeme nije samo marginalni, već je ključni sadržajni i inter- 
pretativni element liturgije časova (CRNČEVIĆ; ŠAŠKO 2009: 526-528). 

Molitva liturgije časova je, nema sumnje, izvrstan primjer uz pomoć koje- 
ga se shvaća kako su se kršćani odnosili prema zagonetki i tajni vremena koje 
je za njih, po Bogu koji se uprisutnio u vrijeme, postalo otajstvo. Monasi nisu 
sebi umišljali da mogu zagospodariti nad njim, jer ih je kao pojava nadilazilo, 
niti su imali potrebu boriti se protiv njega, jer bi to bila borba protiv vjetre- 
njača, budući da su i sami živjeli u vremenu. Jedina ispravna opcija bila je 
pretvoriti ga u spasenjsku prigodu — kairos u kojem se događa susret s Bogom. 
Na taj način su vrijeme pretvorili u saveznika i iskoristili za svoj cilj. Polazeći 
od Kristove prisutnosti u vremenu i njegova nauka na zemlji monasi nisu više 
nastojali oko duljine dana, već oko kakvoće duhovnoga života. Nisu bili vla- 
sni promijeniti ritam vremena koji je Gospodin zadao, ali ih je vjera učila kako 
ga iskoristiti za posvećenje vlastitoga života. Ne čudi stoga da su upravo oni 
razvili najprecizniju strategiju i tehniku upravljanja vremenom. Njih će zbog 
posebnoga načina koji su provodili vrijeme smatrati istinskim filozofima koji 
žive i promiču autentičnu kršćansku filozofiju (PENCO 1993: 13-14). A »fi- 
lozofska tehnika« kojom su se služili da ostvare svoje ciljeve bila je molitva 
časova i kontemplacija. Monaško poimanje vremena, međutim, bilo je u pot- 
punosti biblijsko, a ne svjetovno (helenističko) zbog čega su monasi ulagali 
izniman napor da vrijeme kao pojavu i okolnost ljudskoga života, molitvom 
i duhovnim angažmanom, pretvore u milosni kairos spasenja, pri čemu će im 
molitva časova biti najdragocjenije »priručno« sredstvo. 


5.2. Benediktov odgovor na poziv na neprekidnu molitvu 


Molitva je, sasvim je neupitno, imala veliku važnost u životu monaha, ? 
pa je zato uz ostale karakteristike zadobila dimenziju trajnosti, neprekidnosti. 


2 Molitva kao takva je imala višestruko značenje u životu monaha, no osobito bi se mogle 
istaknuti tri važne točke: molitva kao molba Bogu za ono što je prikladno; uzdizanje duha k 
Bogu; razgovor s Bogom (LEVKO 2000: 2). 

Valja jasno reći da poimanje neprekidne molitve nije bilo jednoznačno u prvoj 
Crkvi. Međutim, uz to valja odgovoriti na pitanje kako je trajna, to jest nepre- 
kidna molitva, ponajprije u smislu recitiranja molitava ili drugih tekstova, posta- 
la jednom od bitnih sastavnica i obveza monaškoga života i na koji način se je 
artikulirala. Monasi su, naime, osjećali svojom dužnošću vjerno ispuniti evan- 
đeosku odredbu o neprekidnoj molitvi. O tome svjedoče gotovo svi značajni 
autori utemeljitelji »teoretičari« monaške duhovnosti poput Origena, Evagrija 
Pontijskoga, Kasijana.*? Za njima nisu zaostajali niti drugi sveti oci koji su sve 
vjernike poticali na molitveni život i na iskustvo neprekidne molitve.?“ 

Nisu svi jednako shvaćali preporuku o neprekidnoj molitvi. Dok su ju jed- 
ni tumačili doslovno, u određenim su je zajednicama i asketskim pokretima 
olakšavali većim naglaskom na čitanje ili recitiranje svetopisamskih tekstova 
nego na osobnu molitvu i nadahnuće. Najprikladniji od svih tekstova bili su 
upravo psalmi, jer su po sebi bili molitve, a i bilo ih je lakše pamtiti i ponav- 
ljati. Tako se u monaškim krugovima rane Crkve potreba trajne molitve nije 
dovodila u pitanje, premda nije u svima jednako shvaćen Pavlov izraz »bez 
prestanka«. Doslovno shvaćanje Pavlova izraza je kod takozvanih akemeta 
(ŠPIDLIK 2007: 194), dok je povezivanje molitve sa svakodnevnim radom u 
primjeru svetoga Augustina (ŠPIDLIK 1995: 288—-290)."' Svakako će u prvim 
monaškim zajednicama i pokretima ostati otvoreno pitanje omjera između 
molitve i rada, to jest problem koliko vremena čemu treba posvetiti u danu. 

U tom povijesnom hodu sveti Benedikt će staviti točku na spomenute pro- 
cese, te će pronaći salomonsko rješenje kako za način neprekinute molitve, 
tako i za omjer između rada i molitve u monaškom životu. Sveti će Benedikt 


2 Više o tome vidi u LEVKO 2000: 4-7. Autor pokazuje da su se u monaškim krugovima, 
vježbajući neprekinutu molitvu, ostvarivala dva druga cilja: unutarnje jedinstvo s Bogom 
(riječima ili bez riječi) i otkriće vrijednosto kratkih molitava. 

% Glede poticaja na molitveni život kod crkvenih otaca vrlo je jasan primjer svetoga Hilarija iz 
Poitiersa (usp. BODROŽIĆ 2009: 60-62) ili pak onaj svetoga Ambrozija Milanskoga (usp. 
BONATO 2009: 203-210). 

3! Autor navodi kako su mnogi duhovni pisci prvih vremena (npr. Evagrije, Maksim Ispovje- 
dalac i dr.) bili uvjereni da Sveto pismo ne može zahtijevati nemoguće, te da zato mora biti 
i rješenje na poziv na molitvu bez prestanka. Monaška zajednica akemeta (“nespavajući') 
vjerovala je da treba u samostanu biti trajna molitva, te su se onda smjenjivali u trajnoj mo- 
litvi skupine monaha. Mesalijanci su pak, u ime molitve, odbijali bilo kakav rad. Odgovor 
na problem je već iznašao bio Origen koji je govorio o potrebi da se sjedini rad s molitvom 
i molitva s radom, čime cijeli život postaje molitva. I sveti Augustin će potom preuzeti ovo 
rješenje, te će ga i otvoreno zastupati u svom djelu De opere monachorum, insistirajući na 
važnosti manualnoga rada u monaškom životu. 

uspostaviti ravnotežu između molitve i rada tako da će molitva ipak imati 
svoju trajnost, to jest odvijat će se u dnevnim i tjednim ciklusima koji nikada 
ne prestaju. Odredivši da broj dnevnih molitava ne bude pet, već sedam, Bene- 
dikt će ostati vjeran svetopisamskome jeziku u kojemu broj sedam predstavlja 
savršenstvo, to jest trajnost. 

Isto tako, uređujući molitveni život monaha u zadanim ciklusima dana i 
tjedna, sveti Benedikt će razvijati svijest o potrebi neprekinute molitve. Pri 
tome će pokazati i praktičnu razboritost, za razliku od zajednica (i neke ovdje 
spomenute) koje su se upravo zbog doslovnoga shvaćanja potrebe za nepre- 
stanom molitvom našle u položaju da odredbu o stalnoj molitvi nisu mogle 
ispuniti. Određujući Pravilom da monasi u tjedan dana izmole cijeli Psaltir, 
Benedikt će očito pristajati uz stav da u životu monaha treba njegovati svijest 
o cjelovitosti molitve, jer samo takva molitva može zahvatiti cjelovit život. 
Ipak, odredivši tjedan (a ne jedan dan) kao vrijeme da se Psaltir izmoli od 
početka do kraja, uspio je naći održivu mjeru — poruka da monaški život uk- 
ljučuje cjelovitu molitvu u tom je vremenskom razdoblju bila ostvariva. 

Molitva je morala biti cjelovita i zbog toga jer je u monaškoj molitvi pri- 
sutna želja da se cjelovito slavi jedinstveno Božje stvarateljsko i Kristovo 
spasenjsko djelo, te se takva potreba izražavala molitvom cijeloga Psaltira. A 
jer molitva služi i za posvećenje ljudskoga rada, te nadasve vremena, pretva- 
rajući ga u milosno vrijeme spasenja, to jest u vječnost, odvijala se u zada- 
nim ciklusima. U tom smislu monasi već sada molitvom časova vrše službu 
trajnoga davanja hvale Bogu, koju danju i noću u nebu vrše anđeli, ističu 
ćokovski monasi u uvodu izdanja Pravila (PB 2008: 40). Oblikujući molitvu 
monaha na ovakav način Benedikt neće odstupiti od svetopisamskih parame- 
tara, jer će njegovo Djelo Božje biti potpuno svetopisamska molitva, kako 
svojim sadržajem tako i načinom provedbe u svakodnevnom životu. Usidrena 
u evanđeoskom duhu molitve kao Djela Božjega benediktinska duhovnost će 
potom težiti jedinstvu molitve i drugih djela s ciljem da se ostvari posvećenje 
cjelokupnoga života. 


6. ZAKLJUČAK 
Oblikovanje liturgije časova i njezino značenje za Crkvu ne može se sve- 
sti samo na svetoga Benedikta i njegove monahe, ali se može reći da su oni 


za zapadno kršćanstvo predstavljali krajnju točku razvoja molitvenoga živo- 
ta. Nošeni odredbama Pravila uspjeli su usustaviti molitvenu praksu Crkve u 

smislenu organičku cjelinu koja je izrasla iz molitvenoga duha Svetoga pisma, 
a ostavila je pečat u profiliranju Crkve kao zajednice molitve. Sveti Benedikt 
ovu molitvu neće smatrati svojom već Božjom, a time i crkvenom, jer je od 
Crkve primio poticaj za molitvu, kao i sav sadržaj, te je Crkvi samo vratio 
nazad uređeni molitveni obrazac. 

Proces »borbe protiv vremena molitvom« ili proces gospodarenja vreme- 
nom, započet u počecima Crkve, pronašao je u benediktinskoj duhovnosti 
cjelovit i razrađen izričaj. Naime, kršćani, premda se služe istim pojmovima 
za vrijeme koji su u uporabi u helenističkome svijetu, daju im novo znače- 
nje, radikalno drukčije poradi prisutnosti Boga u svijetu i vremenu. Njegovu 
prisutnost, kao i stvarateljsko 1 otkupiteljsko djelo Crkva će slaviti u liturgiji, 
s posebnim naglaskom na liturgiju časova kojoj je bitna zadaća posvećenje 
vremena. A kako bi se taj cilj ostvario sustavno i cjelovito, već od apostolskih 
vremena Crkva je prakticirala molitvu kao neprekinutu, zajedničku i biblijsku, 
što će biti temelj i kasnijih molitvenih obrazaca u kršćanskim zajednicama. 
Kao kruna procesa započeta naukom i primjerom Isusa Krista, te zdušno pri- 
hvaćana od apostola i Crkve utemeljene na njihovu svjedočanstvu, različite 
monaške zajednice i pokreti su se trudili dosljedno provesti u praksu evanđe- 
oske poticaje na molitvu. 

U tom duhu su se i benediktinski monasi, slijedeći božanske upute Svetoga 
pisma, trudili hvatati ritam drukčiji od štetnoga svjetskog i svjetovnog ritma 
sa svim njegovim posljedicama. Molitvom oni hvataju ritam Božje vječnosti 
po kojem postaju gospodari vremena, a susrećući Boga intenzivno u ritmu 
neprekinute molitve, zadržavaju trajnu mladost duha. Samo snažna duhov- 
nost, vjerna poticajima Duha Svetoga, mogla je pobijediti vrijeme 1 dati životu 
novu kvalitetu, bilo s obzirom na kvalitetu unutar 24-satnog ciklusa svakoga 
pojedinoga dana, bilo s obzirom na cjelokupnu povijest koja je iz dana u dan 
usmjerena prema vječnom eonu. Ritmirajući vrijeme vječnošću i život Bož- 
jom prisutnošću, monasi zamjenjuju ciklus sudbinskoga vremena s ljubavnim 
ciklusom zaljubljenika koji nestrpljivo i s čežnjom iščekuje svoga zaručnika. 
Zato molitveni ciklus u koji se monah daje uvući nije mehaničko kruženje, 
već je trenutak susreta sa živim trojedinim Bogom Ocem i Sinom i Duhom 
Svetim koji im ispunjava dane svojim životom, te jamči konačnu pobjedu nad 
vremenom i ulazak u blaženu vječnost. 


22 


I. BODROŽIĆ, Proces nastanka liturgije časova i kršćansko poimanje... SLOVO 71 (2021) 


IZVORI 


Časoslov rimskog obreda, I-IV. 1996. Zagreb: Kršćanska sadašnjost. 

PB = Pravilo sv. Benedikta. 2008. Ćokovski monasi (ur.). Ćokovac: Nard. 

SC = Sacrosanctum Concilium. 2008. Konstitucija o svetoj liturgiji »Sacrosanctum Con- 
cilium«, Drugi vatikanski koncil, Dokumenti. VII. izdanje, popravljeno i dopunje- 
no. Stjepan Kušar (prir.) Zagreb: Kršćanska sadašnjost, 3-60. 


LITERATURA 


ADAM, A. 1992. Foundations of Liturgy. An Introduction to its History and Practice. 
Collegeville — Minnesota: Liturgical Press. 

ASTI, F. 2007. Introduzione alla vita della preghiera del cristiano lungo i secoli. C. Rossi- 
ni, P. Sciadini (ed.). Enciclopedia della Preghiera. Vatikan: Libreria Editrice Vaticana, 
509-531. 

AUGUSTIN, A. 1973. Ispovijesti. S. Hosu (prev.). Zagreb: Kršćanska sadašnjost. 

BODROŽIĆ, I. 2009. La preghiera nei Padri latini dei secoli IV e V. Salvatore Panimolle 
(ed.). Preghiera nei Padri dei secoli IV e V. Dizionario di spiritualita biblico patristica 
53. Roma: Borla, 50-137. 

BONATO, A. 2009. Sant'Ambrogio: La preghiera nella vita del cristiano. Salvatore Pa- 
nimolle (ed.). Preghiera nei Padri dei secoli IV e V. Dizionario di spiritualita biblico 
patristica 53. Roma: Borla, 138-225. 

CANOPI, A. M. 2011. Krotkost: lice monaha. Duhovno i zajedničko čitanje Pravila sve- 
toga Benedikta u ključu krotkosti. Slavko Antunović (prev.). Ćokovac: Benediktinska 
udruga Nard. 

CIPRIJAN, Sv. 1987. Jedinstvo Crkve. Euharistija. Molitva Gospodnja. M. Mandac 
(prev.). Makarska: Služba Božja. 

CRNČEVIĆ, A.; ŠAŠKO, I. 2009. Na vrelu liturgije. Zagreb: Hrvatski institut za liturgij- 
ski pastoral. 

DATTRINO, L. 1984. // primo monachesimo. Roma: Edizioni Studium. 

FROYSHOV, S. S. 2010. The Formation of a fivefold cursus of Daily prayer in pre-con- 
stantinian Christianity: Backward inferences from later periods. D. Galadza, N. Gli- 
betić, G. Radle (ed.). OZOTH»X. Studies for Stefano Parenti. Grottaferrata: Monastero 
Esarchico. 

GRIBOMONT, J. 2008. Salmi (Libro dei). A. di Berardino (ur.). Nuovo Dizionario Patri- 
stico e di Antichita Cristiane III. Genova — Milano: Marietti 1820, 4664—4667. 

IGNACIJE ANTIOHIJSKI. 2010. Pisma. B. Jozić (prev.), I. Bodrožić (ur.). Split: Verbum. 

IOPPOLO, A. M. 2006. Stoicismo, V. Melchiorre (ed.). Enciclopedia Filosofica, vol. XI. 
Milano: Bompiani, 11105—11109. 

LEON-DUFOUR, X. 1980. Rječnik biblijske teologije. J. Turčinović (ur.). Zagreb: Kr- 
šćanska sadašnjost, 1461-1465. 


23 


I BODROŽIĆ, Proces nastanka liturgije časova i kršćansko poimanje... SLOVO 71 (2021) 


LEVKO, J. 2000. Cassians*s Prayer for the 21st Century. Scranton: University of Chicago 
Press, 4-7. 

LORENZIN T. 2001. Introduzione. T. Lorenzin (ed.). Z Salmi. Nuova versione, introduzi- 
one e commento. Milano: Paoline, 11-37. 

MARSILLI, S. 1988: Liturgia. D. Sartore, A. M. Triacca (ed.). Nuovo Dizionario di Litur- 
gia. Milano: San Paolo Edizioni, 678—680. 

MONAH DOROTEJ, 2006. Povijest monaštva. Split: Verbum. 

OGLIARI, D. 2014. Tempus monasticum. Razmišljanja o arhitekturi vremena u Pravilu 
svetog Benedikta. V. Kovačić, J. Milanović (ur.). Benediktinski samostan sv. Nikole u 
Trogiru. Duhovnost i kultura u okrilju Virgines Dei. Trogir: Benediktinski samostan 
sv. Nikole, 11—24. 

PEHAR, M. 2014. Liturgija časova i kairološko razumijevanje vremena. V. Kovačić, J. 
Milanović (ur.). Benediktinski samostan sv. Nikole u Trogiru. Duhovnost i kultura u 
okrilju Virgines Dei. Trogir: Benediktinski samostan sv. Nikole, 49—63. 

PEHAR, M. 2020. Psalamsko Trojstvo — nastanak i ikonografsko-teološki razvoj od psal- 
tirske ilustracije do trinitarnog ikonografskog tipa. Slovo 70: 1—22. 

PENCO, G. 1983. Storia del monachesimo in Italia. Milano: Jaca Book. 

PENCO, G. 1993. Monachesimo e cultura. Seregno: Abbazia San Benedetto. 

PITTA, A. 2007. La preghiera nelle lettere di Paolo e nelle prime comunita cristiane. C. 
Rossini, P. Sciadini (ed.). Enciclopedia della Preghiera. Citta del Vaticano: Libreria 
Editrice Vaticana, 142—158. 

PRINZIVALLI, E. 2000: Salmi (seritti esegetici sui). A. Monaci Castagno (ed.). Origene. 
Dizionario la cultura, il pensiero, le opere. Roma: Citta Nuova Editrice. 422—424. 
PSEUDO-IPPOLITO. 1996. Tradizione apostolica. E. Peretto (tal. prev.). Roma: Citta 

Nuova Editrice. 

RAVASI, G. 1988. Salmi. P. Rossano, G. Ravasi, A. Girlanda (ed.). Nuovo Dizionario di 
Teologia Biblica. Milano: Edizioni San Paolo, 1399-1412. 

REALE, G. 1997. Storia della Filosofia antica, vol. V Milano: Vita e Pensiero. 

RORDORF, W. 2006. Didachč. A. di Berardino (ed.). Nuovo Dizionario Patristico e di 
Antichita Cristiane. Milano — Genova: Marietti 1820, 1400-1402. 

SIPIORA, P. 2002. Rhetoric and Kairos. Albany (NY): State University of New York 
Press. 

ŠPIDLIK, T. 1995. Spiritualita dell 'Oriente cristiano. Cinisello Balsamo: San Paolo Edi- 
zioni. 

ŠPIDLIK, T. 2007. 1/ monachesimo secondo la tradizione dell'Oriente cristiano. Roma: 
Lipa. 

TENŠEK, T. Z. 2003. Asketsko-monaška duhovnost otačkog razdoblja. Zagreb: Kršćanska 
sadašnjost. 

TERTULLIANUS. 1954. De oratione. E. Dekkers (ed.). Corpus Christianorum. Series 
Latina 1. Turnhout: Brepols. 

UPUTE APOSTOLSKE. 2010. B. Jozić (prev.). Split: Verbum. 


24 


I BODROŽIĆ, Proces nastanka liturgije časova i kršćansko poimanje... SLOVO 71 (2021) 


Summary 
Ivan BODROŽIĆ 


PROCESS OF THE FORMATION OF THE LITURGY OF THE HOURS 
AND CHRISTIAN UNDERSTANDING OF TIME IN CONTEXT OF 
BENEDICTINE SPIRITUALITY AND RULES 


In this article the author discusses the origin and formation process of the liturgy of the hours as 
the official prayer of the Church, which was designed as a prayer by which time is consecrated. 
After having defined the terminological framework of the terms /iturgy of hours and time, the 
author begins his research by returning to the period of apostolic communion in which, reading 
the New Testament texts, he will conclude that prayer should contain three essential features: be 
continuous, common and biblical. In the post-apostolic period, following this thread, it will be 
shown that the psalm prayers were imposed in Christian communities as a privileged Christian 
prayer (of course along with the Lord's Prayer) that met those criteria. Thus it is evident that 
Christians already in the 2nd and 3rd centuries developed prayer in five prayer moments during 
the day: Morning and Vespers were central prayers, and to them were added the prayers of the 
Third, Sixth and Ninth Hour. To all appearances, certain psalms were prayed at the appointed 
time, but today it is not possible to conclude exactly which ones. 

From this paper it becomes clear that the monastic movement gives its stamp to the whole 
process, where the most important role for Western Christianity will be played by St. Benedict, 
who will play a special role with his Rule. Responding to the challenges of the time, he will give 
the monk's prayer a cyclical form, and will increase the rhythm of five prayer moments in the 
day to seven, i.e. eight if the night Vigil is included. Starting from the fact that the number seven 
signifies perfection, the rhythm of the seven daily prayer moments will symbolically signify 
prayer as a continuous activity. Having regard to the weekly praying cycle, Benedict will order 
all 150 psalms of the Psalter to be prayed within it, thus ensuring the integrity of the prayer. 
According to his Rule, the prayer of the psalms, or the Work of God as he calls it, not only beat a 
rhythm to the monk's all day and week, but grafted him onto the history of salvation by turning 
his time into a blessed eternity. As a means of consecrating time that has its uninterrupted 
course in daily and weekly cycles, the prayer of the hours fully met the evangelical criteria set 
by Jesus and the apostolic community, and it is understandable why it is still accepted in the 
Church as the official prayer of the Church. 

Key words: Liturgy of the Hours, time, Benedict's Rule, Benedictine spirituality, prayer, 
Psalter 

